Hilda Adefarasin

Hilda Adefarasin (ọjọ́ kẹsàn-án Oṣù Kínní 1925 – ọjọ́ karùn-ún Oṣù Kejì 2023) jẹ́ ajàfẹ́tọ̀ọ́ obìnrin ọmọ orílẹ̀-èdè Nàìjíríà tí ó jẹ́ ààrẹ fún National Council of Women's Societies (NCWS). Ó fi iṣẹ́ nọ́ọ̀sì rẹ̀ sílẹ̀ ní 1969 láti dojúkọ àwọn iṣẹ́ NCWS. Ní 1971, ó jẹ́ akápò ìgbìmọ̀ náà, àti ní 1987, ó di ààrẹ.

Ìbẹ̀rẹ̀pẹ̀pẹ̀ ayé
A bí Hilda Adefarasin ní Èkó sínú ẹbí Wilford àti Ethel Petgrave ní 1925. Bàbá rẹ̀, tí a bí ní Jamaica, ṣiṣẹ́ pẹ̀lú Nigerian Railway ní Èkó, ìyá rẹ̀ (tí orúkọ rẹ̀ ń jẹ́ Ambleston tẹ́lẹ̀) jẹ́ ẹni tí a bí ní Antigua. Adefarasin lọ sí ilé-ìwé CMS Girls' School Lagos. Ó tún lọ sí Achimota College, Ghana. Ní 1945, ó di akẹ́kọ̀ọ́-gbẹ̀bí pẹ̀lú Ilé-ìwòsàn Massey Street ṣùgbọ́n ní 1948, ó rin ìrìn-àjò lọ sí England, níbi tí ó ti pegedé gẹ́gẹ́ bí nọ́ọ̀sì tí a forúkọsílẹ̀ ní 1951. Ní 1960, ó jẹ́ ọ̀kan lára olùdásílẹ̀ àti akọ̀wé fún Professional Association of Trained Nurses of Nigeria, ó sì darapọ̀ mọ́ National Council of Women's Societies láìpẹ́ gẹ́gẹ́ bí aṣojú àwọn nọ́ọ̀sì. Ní 1971, ó di akápò ìgbìmọ̀ náà, ipò tí ó dìmú títí di 1980. Ní 1984, Adefarasin rọ́pò Adájọ́ Nzeako gẹ́gẹ́ bí ààrẹ NCWS. Yíyàn rẹ̀ tẹ̀síwájú nínú àtòjọ àwọn obìnrin tí ó kàwé tí wọ́n jẹ́ ààrẹ NCWS. Adefarasin gbàgbọ́ pé ẹgbẹ́ náà jẹ́ àpéjọpọ̀ àwọn obìnrin tí wọ́n ní oríṣiríṣi iṣẹ́ tí wọ́n ń ṣẹ̀dá ìmọ̀ fún ìdánimọ̀ obìnrin nínú ìgbésí ayé orílẹ̀-èdè àti ìdàgbàsókè orílẹ̀-èdè. NCWS lákòókò rẹ̀ ṣe ìpolongo Expanded Programme on Immunization àti yàrá iṣẹ́-abẹ fún àwọn ọmọbìnrin tí ó ní àrùn vesico vaginal fistula.

Adefarasin jẹ́ ọ̀kan lára àwọn obìnrin méjì tí Ààrẹ Ibrahim Babangida yàn gẹ́gẹ́ bí ọmọ ẹgbẹ́ Political Bureau ti ọdún 1986.

Ìgbésí ayé àti ikú
Adefarasin fẹ́ Adájọ́ Joseph Adetunji Adefarasin. Òun ni ìyá Wale Adefarasin, Adebola Adefarasin, Yinka Ogundipe, Michael Adeyemi Adefarasin àti Paul Adefarasin. Ó ṣe ayẹyẹ ọjọ́-ìbí àádọ́rùn-ún (90) ọdún rẹ̀ ní ọjọ́ kínní Oṣù Kọkànlá 2015.

Adefarasin kú ní ọjọ́ karùn-ún Oṣù Kejì 2023, ní ẹni ọdún 98.

Àwọn Ìtọ́kasí

Ẹ̀ka:Àwọn ọjọ́ìbí 1925
Ẹ̀ka:Àwọn ọjọ́aláìsí 2023
Ẹ̀ka:Àwọn ajàfẹ́tọ̀ọ́ obìnrin Nàìjíríà
Ẹ̀ka:Àwọn nọ́ọ̀sì Nàìjíríà
Ẹ̀ka:Àwọn ọmọ Èkó
Ẹ̀ka:Àwọn ọmọ Nàìjíríà láti ìran Jamaica
Ẹ̀ka:Àwọn akẹ́kọ̀ọ́gboyè Achimota School
Hilda
Ẹ̀ka:Àwọn obìnrin Nàìjíríà nínú òṣèlú
Ẹ̀ka:Àwọn obìnrin Nàìjíríà ní ọ̀rúndún 20
Ẹ̀ka:Àwọn obìnrin Nàìjíríà ní ọ̀rúndún 21
Ẹ̀ka:Àwọn akẹ́kọ̀ọ́gboyè St Anne's School, Ibadan